Kommissionens beslutning

af 6. august 2001

om EF-tilskud til nødforanstaltninger til bekæmpelse af mund- og klovesyge i visse dele af Sydøsteuropa

(meddelt under nummer K(2001) 2470)

(EØS-relevant tekst)

(2001/606/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/12/EF(2), særlig artikel 13, og

ud fra følgende betragtninger:

(1) Mund- og klovesyge af type A, O og ASIA 1 er endemisk i Anatolien i Tyrkiet. Forekomsten af forskellige typer og undertyper mund- og klovesygevirus i Tyrkiet udgør en direkte fare for EF, især Grækenland, og for Bulgarien.

(2) I forbindelse med udbrud af mund- og klovesyge type ASIA 1 i de vestlige dele af Anatolien forsynede Kommissionen Tyrkiet med vaccine i juli 2000 i henhold til beslutning 2000/494/EF(3). Efter vaccinationskampagnens afslutning blev der gennemført et veterinærkontrolbesøg sammen med Levnedsmiddel- og Veterinærkontoret og Den Europæiske Kommission for Bekæmpelse af Mund- og Klovesyge (EUFMD) under FN's Levnedsmiddel- og Landbrugsorganisation (FAO) i oktober 2000. Besøget resulterede i en række anbefalinger om forbedring af de EF-støttede vaccinationskampagner i tyrkisk Thrakien.

(3) Den 29. juni 2001 anmeldte Tyrkiets ansvarlige myndigheder, ministeriet for landbrug og landdistrikter, officielt et udbrud af mund- og klovesyge type O1 i Tekirdagprovinsen i tyrkisk Thrakien tæt på grænsen til Grækenland.

(4) Endvidere fastslog World Reference Laboratory (WRL) for Foot-and-Mouth Disease i Pirbright, Det Forenede Kongerige, ved en vitro-test, at vaccinestammen O1-Manisa, som hidtil er blevet anvendt i Tyrkiet, giver begrænset krydsbeskyttelse mod nogle af de O1-isolater, der cirkulerer i Tyrkiet og er blevet karakteriseret af WRL. De samme test viste dog, at vaccinestammen O 1BFS, som indgår i EF-antigenberedskabslagrene, giver bedre krydsbeskyttelse.

(5) Den epidemiologiske situation kræver omgående EF-bistand til Tyrkiet med gennemførelse af nødvaccination mod mund- og klovesyge af alle dyr af modtagelige arter i Thrakien. Kommissionen har modtaget en anmodning om en sådan bistand fra den ansvarlige myndighed i Tyrkiet. Det er også nødvendigt at være forberedt på nødvaccination i nabolandene, hvis den epidemiologiske situation skulle gøre det påkrævet.

(6) I henhold til Kommissionens beslutning 2001/300/EF af 30. marts 2001 om EF's samarbejde med FN's Levnedsmiddel- og Landbrugsorganisation, navnlig om Europa-Kommissionens foranstaltninger til bekæmpelse af mund- og klovesyge (EUFMD)(4) er koordineringen af bekæmpelsen af mund- og klovesyge i tyrkisk Thrakien, herunder tilrettelæggelse og overvågning af vaccinationskampagner, et led i gennemførelsesaftalen.

(7) Tyrkiets ansvarlige myndigheder er indforstået med omgående at gennemføre vaccination af modtagelige husdyr i tyrkisk Thrakien mod mund- og klovesygevirus af serotype O1, A og ASIA 1 som led i det tyrkiske program for bekæmpelse af mund- og klovesyge.

(8) Generaldirektøren for Generaldirektoratet for Sundhed og Forbrugerbeskyttelse bør bemyndiges til at træffe passende foranstaltninger gennem en brevveksling mellem Europa-Kommissionen og FAO om indkøb og forsyning af Tyrkiet med de nødvendige mængder trivalent vaccine, som er tilstrækkeligt effektiv over for de serotyper mund- og klovesygevirus, der for øjeblikket cirkulerer i Thrakien. Desuden tilrettelægger EUFMD en kontrol på stedet, som foretages af europæiske mund- og klovesygeeksperter for at sikre, at den leverede vaccine anvendes effektivt under hensyntagen til de foreliggende anbefalinger, som det tidligere besøg mundede ud i, og overvåger i samråd med eksperterne i EUFMD's forskningsgruppe de tyrkiske myndigheders tilrettelæggelse af en serologisk undersøgelse for at overvåge vaccinationskampagnen.

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. I henhold til beslutning 2001/300/EF anvendes trustfond 911100/MTF/INT/003/EEC til følgende foranstaltninger:

a) indkøb af 1500000 doser trivalent vaccine med hjælpestoffet AlOH3 mod mund- og klovesygevirus type O1, A-Iran 96 og ASIA 1 med en styrke på 6 PD50

b) levering af 1300000 doser af den i litra a) nævnte vaccine til Pendik Institute i Tyrkiet til nødvaccination i tyrkisk Thrakien, dvs. i provinserne Edirne, Kirklareli, Tekirdag og de europæiske dele af provinserne Canakkale og Istanbul, i overensstemmelse med det vaccinationsprogram, som de ansvarlige tyrkiske myndigheder har forelagt Kommissionen

c) oplagring i fabrikantens virksomhed af 200000 doser af den i litra a) nævnte vaccine til nødvaccination, hvor og når den epidemiologiske situation gør det påkrævet

d) en kontrol på stedet af vaccinationskampagnen foretaget af europæiske eksperter, og

e) de tyrkiske myndigheders tilrettelæggelse af en serologisk undersøgelse for at overvåge vaccinationskampagnen og tilvejebringe dokumentation for sygdomssituationen.

2. Generaldirektøren for Generaldirektoratet for Sundhed og Forbrugerbeskyttelse bemyndiges til at indgå de nødvendige aftaler med Den Europæiske Kommission for Bekæmpelse af Mund- og Klovesyge (EUFMD) under FN's Levnedsmiddel- og Landbrugsorganisation (FAO) med henblik på iværksættelsen af de foranstaltninger, der er fastsat i stk. 1.

Artikel 2

Denne beslutning er rettet til medlemsstaterne.

Udfærdiget i Bruxelles, den 6. august 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 3 af 6.1.2001, s. 27.

(3) EFT L 199 af 5.8.2000, s. 85.

(4) EFT L 102 af 12.4.2001, s. 71.